'Mishandelde' WP-blasers staak | Netwerk24
Wag moet infrastruktuur by M'baai-strand beskerm
'n Tydelike sekuriteitswag is in die Diazstrand-gebied in Mosselbaai aangestel om infrastruktuur te beskerm wat opgerig is om beter toegang vir gestremdes tot die strand te bied.
Velleman 'skryf eksamen' in Laeveld
'n Beseerde spanmaat het die deur vir CJ Velleman oopgeswaai om sy Curriebeker-debuut vir Griekwas te maak, maar vir dié boorling van die Oos-Kaap is daar ook die kwessie van 'n kontrak ter sprake.
Fidji kry groen lig vir Nasiesbeker-stryd
Fidji gaan die naweek sy langverwagte buiging in die Nasiesbeker-rugbytoernooi maak nadat die span byna 'n maand lank in kwarantyn moes deurbring.
Boucher: Engeland 'n tree voor die res
Die kansellasie van hul opwarmwedstryde weens koronavirus-gevalle in hul geledere was nie ideaal nie en daarom was hulle effens verroes, maar dis nie 'n verskoning vir die T20-reeksnederlaag wat die Proteas se krieketspan gely het nie.
'Mishandelde' WP-blasers staak
Deur Stephen Nell 29 Augustus 2019 06:08
So sê die Westelike Provinsie se woedende rugby-skeidsregtersvereniging oor die "mishandeling" van sy blasers en daar is gevolglik besluit op 'n staking, wat vandeesweek reeds groot ontwrigting in die WP Rugbyunie (WPRU) se klubligas tot gevolg het.
Die kennisgewing dat daar Donderdag met die WPRU se uitvoerende raad vergader gaan word.
Wedstrydbeamptes is ook gegrief dat die WPRU agterstallig is met betalings aan hulle, maar die grootste bron van hul ontevredenheid spruit uit etlike voorvalle van geweld, intimidasie, doodsdreigemente en skeltaal uit klubgeledere teenoor skeidsregters.
In 'n onlangse voorval is een van die WP se mees senior skeidsregters in die gesig getref deur 'n bottel wat na hom geslinger is. 'n Jong skeidsregter is op sy beurt deur die kaptein van 'n klubspan rondgestamp.
Die staking deur skeidsregters het reeds ernstige nagevolge gehad met klubwedstryde wat nie Woensdag gespeel kon word nie en dit lyk onwaarskynlik dat die Skeidsregtervereniging se griewe voor die ronde wedstryde dié naweek getakel gaan word.
Daar is wel ingestem tot 'n dringende vergadering Donderdag met die WPRU se uitvoerende raad, maar Joey Klaaste-Salmans, die voorsitter van die Skeidsregtersvereniging, sê enige onderneming wat daar aan hom gegee word, sal eers met sy lede bespreek moet word. Hy sien nie hoe dit voor vroeg aanstaande week sal kan gebeur nie.
Hy gaan nie toelaat dat die WP se base hom met mooipraatjies paai nie.
"Daar is twee groot kwessies. Die eerste is die mishandeling en die tweede die betaling van skeidsregters. Ek soek iets in swart op wit van die WPRU, sodat ons hulle aanspreeklik kan hou," sê Klaaste-Salmans.
Joey Klaaste-Salmans. Foto: Argief
Hy wil ook hê dat klubs dadelik vir voorvalle geskors word en dat tugverhore nie sloer nie. Hy wil ook hê dat die WPRU openbaar standpunt moet inneem teen die onaanvaarbare gedrag teenoor wedstrydbeamptes.
Die Skeidsregtersvereniging het in 2018 'n soortgelyke stap gedoen, hoewel dit toe op 'n kleiner skaal was. Slegs een wedstryd is toe geraak en die WPRU het dit omseil deur 'n skeidsregter uit die Boland te kry om in te staan.
Hierdie keer is daar egter te veel gate in die damwal vir die WPRU om toe te stop.
"Hulle kan nóg skeidsregters van die Boland af inbring, maar dan sal daardie skeidsregters vir twee of drie weke of 'n maand moet bly," sê Klaaste-Salmans.
Hy sê daar word by klubwedstryde "liederlike taal" teenoor skeidsregters gebruik. "Dis oor 'n ou se ma en dit en dat. Die mishandeling raak vir 'n paar maande al net erger. Geeneen van my skeidsregters sal hul vroue en familielede na wedstryde toe neem nie," sê hy.
"Van die skeidsregters wil nie wedstryde van sekere klubs hanteer nie."
Hy sê dat die verskynsel van mishandeling van skeidsregters van klubs van die topligas tot onder 'n probleem is. Van die klubs maak hulle wel nie aan wangedrag skuldig nie.
Volgens Klaaste-Samuels is skeidsregtersgetalle aan die afneem en hy het nie veel hoop vir die WP se werwingsproses tussen November en Januarie nie.
"Ons het 160 skeidsregters op ons boeke, waarvan net 120 aktief blaas. Ons kan nie vir al die wedstryde skeidsregters verskaf nie," sê hy.
Klaaste-Salmans sê klubs wat wedstryde aanbied, is volgens die wet verplig om veiligheidsmaatreëls te hê.
"Die Boland word baie gekritiseer, maar het by wedstryde vir elke skeidsregter twee veiligheidswagte. Die skeidsregters word gesê waar om te parkeer en word deur die wagte vergesel," sê Klaaste-Salmans.
Al 14 Suid-Afrika se rugbyunies het al vir Klaaste-Salmans gekontak om hom te ondersteun. "Dis 'n Suid-Afrikaanse klubprobleem, nie net 'n WP-een nie," sê hy.